Euroopan parlamentin päätöslauselma Kreikan viranomaisten suorittamasta autojen takavarikoinnista (2005/2005(INI))



Virallinen lehti nro 290 E , 29/11/2006 s. 0083 - 0085



P6_TA(2006)0051 Kreikan viranomaisten suorittama autojen takavarikointi Euroopan parlamentin päätöslauselma Kreikan viranomaisten suorittamasta autojen takavarikoinnista (2005/2005(INI)) Euroopan parlamentti, joka - ottaa huomioon lukuisat Euroopan parlamentille esitetyt vetoomukset Kreikan viranomaisten suorittamasta ajoneuvojen takavarikoinnista sekä huomattavan määrän komission vastaanottamia virallisia kanteluja, - ottaa huomioon EY:n perustamissopimuksen 21 artiklan, jossa annetaan jokaiselle unionin kansalaiselle oikeus vedota Euroopan parlamenttiin perustamissopimuksen 194 artiklan mukaisesti, - ottaa huomioon EY:n perustamissopimuksen 194 artiklan, jossa annetaan kaikille unionin kansalaisille sekä niille luonnollisille henkilöille ja oikeushenkilöille, joiden asuinpaikka tai sääntömääräinen kotipaikka on jossakin jäsenvaltiossa, oikeus yksin taikka yhdessä toisten kansalaisten tai henkilöiden kanssa esittää Euroopan parlamentille vetoomus asiassa, joka kuuluu yhteisön toiminnan alaan ja koskee häntä välittömästi, - ottaa huomioon yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28 päivänä maaliskuuta 1983 annetun neuvoston direktiivin 83/182/ETY [1], - ottaa huomioon Euroopan yhteisöjen tuomioistuimen asiassa C-262/99, Leulodakis, 12 päivänä heinäkuuta 2001 antaman tuomion [2], - ottaa huomioon Euroopan yhteisöjen tuomioistuimessa 26 päivänä maaliskuuta 2004 nostetun kanteen asiassa C-156/04, Komissio v. Kreikka [3], - ottaa huomioon työjärjestyksen 192 artiklan 1 kohdan, - ottaa huomioon vetoomusvaliokunnan mietinnön (A6-0394/2005), A. ottaa huomioon vetoomusten esittäjien esiin ottamat oleelliset seikat ja vakavat ongelmat ja muistuttaa, että Euroopan yhteisöjen tuomioistuin on painottanut, että moottoriajoneuvoa koskevalla ajo-oikeudella on merkitystä henkilöiden vapaalle liikkuvuudelle [4], B. ottaa huomioon, että vetoomusten esittäjät täyttivät direktiivissä 83/182/ETY säädetyn, erityisesti liikevaihtoveroista, valmisteveroista ja muista kulutukseen kohdistuvista veroista myönnettävän vapautuksen edellytykset toisesta jäsenvaltiosta tapahtuvan moottorikäyttöisten maantieajoneuvojen väliaikaisen maahantuonnin osalta, koska heidän "pysyvä asuinpaikkansa" eli paikka, jossa he asuvat vähintään 185 päivää kalenterivuodessa henkilökohtaisten ja ammatillisten siteidensä vuoksi, sijaitsi muussa jäsenvaltiossa kuin Kreikassa, C. ottaa huomioon, että vetoomusten esittäjät pystyivät todistamaan pysyvän asuinpaikkansa asianmukaisella tavalla, esimerkiksi henkilötodistuksellaan tai muulla voimassa olevalla asiakirjalla, D. ottaa huomioon, että erityisen hallinnollisen seuraamusmaksun ja erityisesti kiinteämääräisten sakkojen määrääminen pelkästään ajoneuvon sylinteritilavuuden perusteella ottamatta huomioon ajoneuvon ikää sekä korotettu tulli, joka voi olla kymmenen kertaa tullimaksun suuruinen, ovat yhteisön oikeuden suhteellisuusperiaatteen vastaisia, E. ottaa huomioon perussopimuksissa määrätyt Euroopan unionin toimielinten ja jäsenvaltioiden velvollisuudet kansalaisiaan kohtaan; 1. ilmaisee huolestuneisuutensa siitä, että vetoomuksissa mainituissa nimenomaisissa tapauksissa Kreikan viranomaiset eivät soveltaneet direktiivissä 83/182/ETY säädettyä verovapautusta; 2. toteaa, että tästä huolimatta Kreikan tulliviranomaiset katsoivat vetoomusten esittäjien syyllistyneen veronkiertoon tai veronkierron yrittämiseen ja Kreikan tullilaissa määrättyjen muodollisuuksien laiminlyöntiin; toteaa myös, että vetoomusten esittäjien oli maksettava korotettu tulli, joka oli jopa kymmenen kertaa tullimaksun suuruinen; 3. katsoo, että ne hallinnolliset toimenpiteet kokonaisuudessaan, jotka Kreikka on katsonut asianmukaisiksi sopiviksi tullirikoksista ja jotka vetoomusten esittäjien tapauksessa johtavat sakkoihin, jotka ovat useita kertoja suurempia kuin ajoneuvon alkuperäinen hankinta-arvo, rajoittavat tavaroiden ja henkilöiden vapaata liikkuvuutta; 4. on tietoinen siitä, että koska yhteisön lainsäädäntöä ei ole yhdenmukaistettu niiden seuraamusten osalta, joita sovelletaan yhteisön lainsäädännössä vahvistetussa järjestelmässä säädettyjen edellytysten noudattamatta jättämisen vuoksi, jäsenvaltiot ovat toimivaltaisia valitsemaan niistä asianmukaisilta vaikuttavat seuraamukset; katsoo kuitenkin, että jäsenvaltioiden on käytettävä toimivaltaansa yhteisön oikeuden ja sen yleisten periaatteiden ja näin ollen suhteellisuusperiaatteen mukaisesti; 5. on tietoinen siitä, että samoin kuin tiettyjen kuljetusvälineiden väliaikaista maahantuontia koskevasta rikkomuksesta määrättävien seuraamusten valintaan, myös siihen, onko rikkomukseen syyllistyneen vilpitön mieli otettava huomioon, sovelletaan kansallista oikeutta; katsoo kuitenkin, että perussopimuksissa taattujen vapauksien edistämiseksi on rikkomukseen syyllistyneelle seuraamusta määrättäessä otettava huomioon rikkomukseen syyllistyneen vilpitön mieli, jos sovellettavien sääntöjen selvittäminen on ollut vaikeaa; 6. toteaa, että huomattava määrä ajoneuvoja on otettu haltuun, takavarikoitu ja myyty huutokaupalla ja katsoo tämän olevan Euroopan unionin perusoikeuskirjan ja erityisesti sen VI luvun ("Lainkäyttö") periaatteiden vastaista eikä pidä sitä ehdottoman välttämättömänä rikkomusten rankaisemiseksi ja ehkäisemiseksi niiden vakavuusaste huomioon ottaen; huomauttaa, että kuten yhteisöjen tuomioistuin on jo aikaisemmin todennut, ajoneuvon "sääntöjenvastaisesta" käytöstä toisessa jäsenvaltiossa rankaisemiseksi on muitakin keinoja kuin takavarikointi; 7. katsoo, että ajoneuvojen takavarikointi ja siitä vetoomusten esittäjille aiheutuva ajoneuvojen käyttömahdollisuuden menettäminen useaksi vuodeksi ovat omistusoikeuden ja liikkumisvapauden vastaisia ja että vetoomusten esittäjillä on oikeus asianmukaiseen korvaukseen ottaen huomioon heidän toimeentuloonsa ja hyvään maineeseensa kohdistunut haitta; 8. kehottaa Kreikan viranomaisia viipymättä täyttämään perustamissopimuksen mukaiset Helleenien tasavallan velvollisuudet ja noudattamaan yhteisön lainsäädännössä ja erityisesti direktiivissä 83/182/ETY vahvistettuja sääntöjä, jotta komissio voi peruuttaa kanteensa; 9. mikäli Kreikan viranomaiset eivät toimi näin, kehottaa komissiota viipymättä jatkamaan kannettaan Helleenien tasavaltaa vastaan; 10. kehottaa puhemiestä välittämään tämän päätöslauselman ja asiasta vastaavan valiokunnan asiaankuuluvan mietinnön neuvostolle ja komissiolle sekä Kreikan hallitukselle ja parlamentille. [1] EYVL L 105, 23.4.1983, s. 59, direktiivi sellaisena kuin se on viimeksi muutettuna vuoden 2003 liittymisasiakirjalla. [2] Kok. 2001, s. I-5547. [3] EUVL C 106, 30.4.2004, s. 47. [4] Asia C-193/94, Skanavi ja Chryssanthakopoulos, Kok. 1996, s. I-929, 36 kohta. --------------------------------------------------